მსოფლიო საფეხბურთო ჩემპიონატი 1986
მსოფლიო საფეხბურთო ჩემპიონატი 1986 — ფიფა-ს მსოფლიო თასის მე-13 გათამაშება, რომელიც მექსიკაში ჩატარდა. ტურნირის ფინალური ეტაპი 31 მაისიდან 29 ივნისამდე მიმდინარეობდა და მასში 24-მა ეროვნულმა ნაკრებმა მიიღო მონაწილეობა. მექსიკა პირველი ქვეყანა გახდა, რომელმაც მეორედ უმასპინძლა ფიფა-ს მსოფლიო თასის გათამაშებას. თავდაპირველად ტურნირის მასპინძლობა კოლუმბიას უნდა გაეწია, თუმცა მას შემდეგ, რაც კოლუმბიის მთავრობამ განაცხადა, რომ ქვეყანა არ იყო მზად ჩემპიონატის მიღებისათვის, გადაწყდა მისი მექსიკაში გამართვა. აღნიშნული გადაწყვეტილების შესახებ საზოგადოებას, 1983 წლის 20 მაისს, სტოკჰოლმში შემდგარი შეხვედრის შემდეგ ეცნობა. ჩემპიონატის მასპინძლობის უფლების მოპოვებისთვის ბრძოლაში, მექსიკამ უკან მოიტოვა მუნდიალის დასკვნითი ეტაპის მიღების მსურველი კიდევ ორი კონკურენტი — კანადა და ამერიკის შეერთებული შტატები.